Regionsudvalgets udtalelse om "Kommissionens forslag til Europa-Parlamentets og Rådets direktiv om ændring af Rådets direktiv 96/53/EF om fastsættelse af de største tilladte dimensioner i national og international trafik og største tilladte vægt i international trafik for visse vejkøretøjer i brug i Fællesskabet"

(2001/C 144/05)

REGIONSUDVALGET har -

under henvisning til Kommissionens forslag til Europa-Parlamentets og Rådets direktiv om ændring af Rådets direktiv 96/53/EF om fastsættelse af de største tilladte dimensioner i national og international trafik og største tilladte vægt i international trafik for visse vejkøretøjer i brug i Fællesskabet (KOM(2000) 137 endelig - 2000/0060 COD),

under henvisning til Rådets beslutning af 8. maj 2000 om i henhold til EF-traktatens artikel 265, stk. 1, og artikel 71 at anmode om Regionsudvalgets udtalelse,

under henvisning til Regionsudvalgets formands beslutning af 23. juni 2000 om at henvise det forberedende arbejde til Underudvalg 3 "Europæiske Net, Transport, Informationssamfundet",

under henvisning til forslag til udtalelse (CdR 259/2000 rev. 1) vedtaget af Underudvalg 3 den 8. november 2000 ª -

på den 36. plenarforsamling den 13.-14. december 2000 (mødet den 13. december) enstemmigt vedtaget følgende udtalelse.

1. Regionsudvalget opfordrer Kommissionen til at være opmærksom på konsekvenserne for de lokale og regionale myndigheder af indførelsen og håndhævelsen af den foreslåede direktivændring og anmoder om, at medlemsstaterne får frem til den 31.12.2015 til at implementere direktivet.

2. Regionsudvalget påpeger, at ikke alle lokale myndigheder formår at begrænse brugen af køretøjer med ulovlig længde på motorveje, og ej heller at håndhæve sådanne begrænsninger.

3. Regionsudvalget udtrykker tilfredshed med Kommissionens forslag om en maksimal længde på 15 m for busser med 3 aksler, så det sikres, at længere stive busser ikke medfører større skade på vejinfrastruktur og på broer end 12 m busser. Regionsudvalget håber endvidere, at man, som det allerede er tilfældet i flere lande, tillader en maksimal længde for busser med 2 aksler på 13,50 m.

4. Regionsudvalget udtrykker tilfredshed med de hovedfordele, som harmoniserede regler om buslængder forventes at medføre, nemlig større konkurrence både inden for bustransport og ved busfabrikation, således at det sikres, at cabotage kan finde sted uden nationale forhindringer.

5. Regionsudvalget konstaterer, at brug af busser på 15 m kan reducere antallet af busser, der behøves på lange og stærkt trafikerede ruter, hvilket vil have en positiv indvirkning på miljøet og sikre en mere økonomisk afvikling af trafikken. På kortere ruter i byerne vil virkningen være mere begrænset.

6. Regionsudvalget påpeger, at der kræves en dør mere i 15 m busser for at nedbringe forsinkelser ved påstigning og af hensyn til passagerernes komfort. Dette medfører et problem ved udstigning af den ekstra dør, fordi det er vanskeligt for en lang bus at køre helt op til og parallelt med fortovskanten, og fordi visse busstoppesteders kantsten undertiden ikke kan gøres lange nok til at handicappedes og andre bevægelseshæmmedes på- og udstigningskrav kan opfyldes.

7. Regionsudvalget påpeger, at på nogle ruter i store byer, mellemstore ældre byer og mindre landsbyer vil brug af 15 m stive busser volde problemer for nogle passagerer og vil kunne forøge trafikpropperne på grund af bussernes langsomme manøvrering ved pladsmangel.

8. Regionsudvalget gør opmærksom på, at særdeles mange broer har vægtrestriktioner, så det pågældende vejafsnit ikke kan anvendes af busser af en længde på 15 m.

9. Regionsudvalget gør opmærksom på, at den eksisterende længde på buslommer og busparkeringspladser på motorvejsstrækninger samt den fornødne mindsteradius på rundkørsler og bjergveje for længere busser i mange tilfælde ikke er tilstrækkelig. En ombygning af disse buslommer, busparkeringspladser, rundkørsler og bjergveje vil især i byområder være vanskelig eller umulig på grund af pladsmangel.

Bruxelles, den 13. december 2000.

Jos Chabert

Formand for

Regionsudvalget